钦定古今图书集成/理学汇编/学行典/第087卷 > 《奖训学徒文》晋·虞溥
## 钦定古今图书集成/理学汇编/学行典/第087卷 > 《奖训学徒文》晋·虞溥

文学，诸生皆冠带之流，年盛志美，始涉学庭，讲修典
训，此大成之业，立德之基也。夫圣人之道，淡而寡味，
故始学者不好也。及至期月，所观弥博，所习弥多，日
闻所不闻，日见所不见，然后心开意朗，敬业乐群，忽
然不觉大化之陶己，至道之入神也。故学之染人，甚
于丹青。丹青吾见其久而渝矣，未见久学而渝者也。
夫工人之染，先修其质，后事其色。质修色积，而染工
毕矣。学亦有质，孝悌忠信是也。君子内正其心，外修
其行，行有馀力，则以学文，文质彬彬，然后为德。夫学
者不患才不及，而患志不立。故曰：“希骥之马，亦骥之
乘；希颜之徒，亦颜之伦也。”又曰：“㓶而舍之，朽木不知；
㓶而不舍，金石可亏。”斯非其效乎？今“诸生口诵圣人
之典，体闲《庠序》之训，比及三年，可以小成，而令名宣
流，雅誉日新，朋友钦而乐之，朝士敬而叹之。于是州
府交命，择官而仕，不亦美乎！若乃含章舒藻，挥翰流
离，称述世务，探赜究奇，使扬班韬笔，仲舒结舌，亦惟
才所居，固无常人也。然积一勺以成江河，累微尘以
崇峻极，匪志匪勤，理”无由济也。诸生若绝人闲之务，
心专亲学，累一以贯之，积渐以进之，则亦或迟或速、
或先或后耳。何滞而不通？何远而不至邪？